Η Τηλέτυπος ΑΕ, η εταιρεία που έχει το Mega, δεν πρόκειται να συμμετάσχει στο διαγωνισμό του ΕΣΡ για τις τηλεοπτικές άδειες.

Έτσι το Mega θα πρέπει μέχρι τέλη Φεβρουαρίου να κλείσει οριστικά, καθώς από το νόμο, βάσει και απόφαση τους ΕΣΡ, προβλέπεται πως κάθε κανάλι που δεν λάβει άδεια θα πρέπει να σταματήσει την εκπομπή σήματος εντός τριών μηνών από την ημέρα προκήρυξης του διαγωνισμού (27 Νοεμβρίου δημοσιεύθηκε η προκήρυξη, 27 Φεβρουαρίου είναι καταληκτική ημερομηνία).

Σημειώνεται πως το μεγαλύτερο ποσοστό των μετοχών του Mega κατέχει ο Όμιλος Βαρδινογιάννη με 35% και εν συνεχεία ο Βαγγέλης Μαρινάκης με 22,1%. Τρίτος μεγαλύτερος μέτοχος είναι ο Ιβάν Σαββίδης με 19,6%. Η Τηλέτυπος, σύμφωνα με τις πληροφορίες, την Πέμπτη αναμένεται να κάνει αίτηση για την υπαγωγή της στο 106Β του πτωχευτικού κώδικα και η απόφαση αναμένεται να βγει εντός διαστήματος έως και 6 μηνών.

Η αντίδραση των εργαζομένων ήρθε άμεσα με μια πρώτη ανακοίνωση στην οποία δηλώνουν πως εξαπατήθηκαν από τους εκπροσώπους της διοίκησης και τους ιδιοκτήτες του καναλιού. Εντός των επόμενων ωρών αναμένεται να λάβουν τις αποφάσεις τους για τις επόμενες κινήσεις.

Αντίδραση της ΕΣΗΕΑ

Τους μετόχους του τηλεοπτικού σταθμού MEGA καταγγέλλει το Διοικητικό Συμβούλιο της ΕΣΗΕΑ, υπογραμμίζοντας πως «οι εργαζόμενοι του σταθμού παρέμειναν όμηροι για 16 μήνες, έχοντας ξεπεράσει κάθε όριο προσωπικής αντοχής, μη επιτρέποντας το "κλείσιμο" του σταθμού και την οριστική του απαξίωση. Παράλληλα, το Δ.Σ. και οι εργαζόμενοι με παρεμβάσεις τους στήριξαν κάθε προσπάθεια διάσωσης του MEGA προς τις τράπεζες, το ΕΣΡ, τους μετόχους. Μάλιστα, μόλις πριν από 24 ώρες ζητήθηκε από τους εργαζόμενους να μπουν στη δικαστική διαδικασία εξυγίανσης του τηλεοπτικού σταθμού προκειμένου να επαναλειτουργήσει. Στο διάστημα αυτό, εισέρεαν στο σταθμό μεγάλα χρηματικά ποσά από τις διαφημίσεις. Ταυτόχρονα, οι εργαζόμενοι, βιώνοντας το μαρτύριο της σταγόνας, παρακολουθούσαν τις διαπραγματεύσεις ανάμεσα στις Τράπεζες και τους βασικούς μετόχους με την προσδοκία ότι όταν αυτές θα ολοκληρωθούν, το κανάλι θα πάρει μέρος στη διαδικασία, θα λάβει μία από τις άδειες και θα επαναλειτουργήσει».

Αποτελεί, επομένως, πρόκληση, τονίζει η Ένωση Συντακτών στην ανακοίνωσή της, την ώρα που η δυνατότητα αυτή, επιτέλους, υπάρχει, να αρνούνται οι μέτοχοι να πάρουν μέρος στη διαδικασία αφήνοντας έτσι το κανάλι στην τύχη του και τους εργαζόμενους απλήρωτους και άνεργους. Επισημαίνουμε ότι στο διάστημα αυτό, η οικονομική θέση τόσο των μετόχων όσο και των Τραπεζών είναι σημαντικά βελτιωμένη, προσθέτει η ΕΣΗΕΑ. Τέλος, το Δ.Σ. της ΕΣΗΕΑ καλεί τους μετόχους να αναλογιστούν επιτέλους τις ευθύνες τους απέναντι στους εργαζόμενους και έστω την ύστατη στιγμή να ανακαλέσουν τις αποφάσεις τους.

«Οι οικογένειές μας κινδυνεύουν», λένε οι εργαζόμενοι

Ανακοίνωση εξέδωσαν και οι εργαζόμενοι του τηλεοπτικού σταθμού στην οποία επισημαίνουν ότι «αυτές τις ώρες βρίσκεται σε εξέλιξη ένα έγκλημα σε βάρος 420 εργαζομένων του MEGA. Δημοσιογράφοι, Τεχνικοί και Διοικητικοί υπάλληλοι στήριξαν απλήρωτοι εδώ και 2 χρόνια το κανάλι προκειμένου να μην κλείσει. Τώρα αποκαλύπτεται ότι εξαπατήθηκαν».

«Στα ταμεία των τραπεζών συσσωρεύθηκαν 50 εκατ. ευρώ από διαφημίσεις, όμως οι μέτοχοι του καναλιού αποφάσισαν να μην συμμετέχουν στο διαγωνισμό για τις τηλεοπτικές άδειες. To MEGA οδηγείται σε ξαφνικό θάνατο. Οι μέτοχοι του MEGA και η κυβέρνηση οφείλουν να αναλάβουν τις ευθύνες τους έστω και την ύστατη στιγμή. 420 εργαζόμενοι και οι οικογένειες τους τίθενται σε άμεσο κίνδυνο», καταλήγουν.